title: Εκτελεστικός κανονισμός (ΕΕ) αριθ. 1050/2011 της Επιτροπής, της 20ής Οκτωβρίου 2011 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Darjeeling (ΠΓΕ)]

text:
               21.10.2011

               EL

               Επίσημη Εφημερίδα της Ευρωπαϊκής Ένωσης

               L 276/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1050/2011 ΤΗΣ ΕΠΙΤΡΟΠΉΣ
   της 20ής Οκτωβρίου 2011
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Darjeeling (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5 τρίτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006, η αίτηση της Ινδίας για καταχώριση της ονομασίας «Darjeeling» ως προστατευόμενης γεωγραφική ένδειξη, η οποία ελήφθη στις 12 Νοεμβρίου 2007, δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Η Γερμανία, η Γαλλία, η Ιταλία, η Αυστρία, το Ηνωμένο Βασίλειο και ένας ινδός πολίτης υπέβαλαν ένσταση κατά της συγκεκριμένης καταχώρισης σύμφωνα με το άρθρο 7 παράγραφος 1 του κανονισμού (ΕΚ) αριθ. 510/2006. Η ένσταση κρίθηκε παραδεκτή βάσει του άρθρου 7 παράγραφος 3 πρώτο εδάφιο στοιχεία α), γ) και δ) του εν λόγω κανονισμού. Με επιστολή της 11ης Ιουνίου 2010, η Επιτροπή ζήτησε από τα εμπλεκόμενα μέρη να επιδιώξουν την επίτευξη συμφωνίας μεταξύ τους.

               (3)

               Μεταξύ της Γαλλίας και της Ινδίας επιτεύχθηκε συμφωνία η οποία είχε ως αποτέλεσμα την προσθήκη ορισμένων διευκρινίσεων στο ενιαίο έγγραφο, σύμφωνα με τις οποίες μόνο οι συσκευασίες σε μεγάλες ποσότητες πρέπει να εκτελούνται εντός της γεωγραφικής περιοχής, ενώ η συσκευασία που προορίζεται για τους καταναλωτές μπορεί να εκτελείται εντός ή εκτός της γεωγραφικής περιοχής. Ως εκ τούτου, πρέπει να καταστεί σαφές σε σχέση με την επισήμανση ότι ο αριθμός αδείας και ο ειδικός λογότυπος πρέπει να αναγράφονται υποχρεωτικά μόνο για τα προϊόντα που αποστέλλονται συσκευασμένα σε μεγάλες ποσότητες από τη γεωγραφική περιοχή.

               (4)

               Μεταξύ της Γερμανίας, της Ιταλίας, της Αυστρίας, του Ηνωμένου Βασιλείου και του ινδού πολίτη, αφενός, και της Ινδίας, αφετέρου, επιτεύχθηκε μόνο μερική συμφωνία εντός του καθορισμένου χρονικού πλαισίου. Βάσει της Βάσει της συμφωνίας, η βοτανική ονομασία «Camellia sinensis M Kuntz» πρέπει να αναφέρεται ορθά «Camellia sinensis L.O. Kuntze» και η συσκευασία του τσαγιού «Darjeeling» σε μεγάλες ποσότητες πρέπει να περιοριστεί στη γεωγραφική περιοχή. Κάθε άλλο είδος πρώτης ή δεύτερης συσκευασίας, περιλαμβανομένης της συσκευασίας που προορίζεται για τον τελικό καταναλωτή, μπορεί να πραγματοποιηθεί εντός ή εκτός της γεωγραφικής περιοχής.

               (5)

               Οι ενιστάμενοι ισχυρίστηκαν επίσης ότι δεν τηρούνται οι διατάξεις του άρθρου 2 του κανονισμού (ΕΚ) αριθ. 510/2006.

               (6)

               Όσον αφορά τον ισχυρισμό περί απουσίας δεσμού μεταξύ της φήμης του προϊόντος και της περιοχής παραγωγής, έχει διαπιστωθεί ότι οι προδιαγραφές του προϊόντος καταδεικνύουν ότι το προϊόν είναι ιδιότυπο και ότι η τεχνογνωσία και οι δεξιότητες που έχουν αποκτήσει και χρησιμοποιούν οι παραγωγοί, καθώς και τα εδαφοκλιματικά χαρακτηριστικά και το γεωγραφικό περιβάλλον της γεωγραφικής περιοχής (φυσική αποστράγγιση των εδαφών, συνδυασμός πολύ υψηλών βροχοπτώσεων και διαρκώς χαμηλών θερμοκρασιών) επηρεάζουν σημαντικά τα χαρακτηριστικά του προϊόντος στα οποία συνίσταται κυρίως η φήμη του.

               (7)

               Όσον αφορά την ένσταση σχετικά με την έλλειψη συνάφειας των δεδομένων της ανάλυσης που αναφέρονται στο ενιαίο έγγραφο, τα εν λόγω δεδομένα δεν έχουν αντίκτυπο στον δεσμό ο οποίος βασίζεται στη φήμη, αλλά χρησιμεύουν για να περιγράψουν το προϊόν αυτό καθαυτό. Ωστόσο, ο κανονισμός (ΕΚ) αριθ. 510/2006 δεν επιβάλλει την αποκάλυψη της πηγής της ανάλυσης.

               (8)

               Η ονομασία «Darjeeling» πρέπει να χρησιμοποιείται μόνο ως ονομασία πώλησης για το τσάι που έχει παραχθεί εξ ολοκλήρου στη γεωγραφική περιοχή, σύμφωνα με τις προδιαγραφές, αν και ανάμειξη του εν λόγω τσαγιού μπορεί να γίνει εντός ή εκτός της γεωγραφικής περιοχής. Μείγματα Darjeeling και άλλων τσαγιών δεν πρέπει να φέρουν την ονομασία «Darjeeling» ως ονομασία πώλησης αλλά να επισημαίνονται σύμφωνα με τους κανόνες της Ένωσης σχετικά με την επισήμανση, ειδικότερα προκειμένου να αποφευχθεί η παραπλάνηση των καταναλωτών.

               (9)

               Από τις ενστάσεις φάνηκε ότι η ονομασία «Darjeeling» χρησιμοποιείται για να ορίσει ορισμένα προϊόντα που δεν πληρούν τις προδιαγραφές, αλλά τα οποία είναι συγκρίσιμα με τα εν λόγω προϊόντα. Η συνεχιζόμενη χρήση της ονομασίας για τα προϊόντα αυτά θέτει σε κίνδυνο την ύπαρξη της ονομασίας «Darjeeling». Ως εκ τούτου, θα πρέπει να χορηγηθεί στους παραγωγούς των εν λόγω προϊόντων μεταβατική περίοδος πέντε ετών για τη χρήση της ονομασίας, σύμφωνα με το άρθρο 13 παράγραφος 3 του κανονισμού (ΕΚ) αριθ. 510/2006, στο μέτρο που τα προϊόντα αυτά είχαν διατεθεί νομίμως στην αγορά επί τουλάχιστον πέντε έτη πριν από τις 14 Οκτωβρίου 2009, και υπό την προϋπόθεση ότι τηρείται η έννομη τάξη της Ένωσης και ειδικότερα η οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (3).

               (10)

               Όσον αφορά τον ισχυρισμό περί κοινού χαρακτήρα της ονομασίας που προτείνεται προς καταχώριση, δεν βρέθηκε κανένα στοιχείο που να αποδεικνύει την ορθότητά του.

               (11)

               Με βάση τα ανωτέρω, η ονομασία «Darjeeling» πρέπει να καταχωριστεί στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων και το ενιαίο έγγραφο να ενημερωθεί αναλόγως και να δημοσιευθεί.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής προστατευόμενων γεωγραφικών ενδείξεων και προστατευόμενων ονομασιών προέλευσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται στο μητρώο η ονομασία που αναφέρεται στο παράρτημα I του παρόντος κανονισμού.
   Άρθρο 2
   Η καταχώριση υπόκειται σε πενταετή μεταβατική περίοδο κατά την οποία οι ονομασίες, περιλαμβανομένης της ονομασίας «Darjeeling», μπορούν να χρησιμοποιηθούν σε προϊόντα που δεν έχουν παραχθεί σύμφωνα με τις προδιαγραφές, εφόσον τα προϊόντα αυτά είχαν διατεθεί νομίμως στην αγορά επί τουλάχιστον πέντε έτη πριν από τις 14 Οκτωβρίου 2009 και υπό την προϋπόθεση ότι τηρείται η έννομη τάξη της Ένωσης, ειδικότερα όσον αφορά την παραπλάνηση των καταναλωτών σύμφωνα με το άρθρο 2 της οδηγίας 2000/13/ΕΚ.
   Άρθρο 3
   Το ενημερωμένο ενιαίο έγγραφο εμφαίνεται στο παράρτημα II του παρόντος κανονισμού.
   Άρθρο 4
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Οκτωβρίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 93 της 31.3.2006, σ. 12.

      (2)  ΕΕ C 246 της 14.10.2009, σ. 12.

      (3)  ΕΕ L 109 της 6.5.2000, σ. 29.

      ΠΑΡΑΡΤΗΜΑ I
      Γεωργικά προϊόντα προοριζόμενα για ανθρώπινη κατανάλωση τα οποία απαριθμούνται στο παράρτημα I της Συνθήκης:

         Κλάση 1.8:   Λοιπά προϊόντα του παραρτήματος I της Συνθήκης (μπαχαρικά κ.λπ.)

      ΙΝΔΙΑ
      Darjeeling (ΠΓΕ)

      ΠΑΡΑΡΤΗΜΑ II
      ΕΝΙΑΙΟ ΕΓΓΡΑΦΟ

         ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

         «DARJEELING»

         Αριθ. ΕΚ: IN-PGI-0005-0659-12.11.2007

         ΠΓΕ ( X ) ΠΟΠ ( )

      1.   Ονομασία

      «Darjeeling»
      2.   Κράτος μέλος ή τρίτη χώρα

      Ινδία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

                  Κλάση 1.8:

                  Άλλα προϊόντα του παραρτήματος I της Συνθήκης

            3.2.   Περιγραφή του προϊόντος για το οποίο ισχύει η ονομασία υπό (1)

      Η βοτανική ονομασία του τεϊόδεντρου του διαμερίσματος Darjeeling είναι Camellia sinensis L.O. Kuntze. Το τεϊόδεντρο του Darjeeling είναι ένα ανθεκτικό, πολύμισχο, αργής ανάπτυξης αειθαλές θαμνόδεντρο το οποίο μπορεί να φθάσει σε ύψος 2,5 μέτρων. Το τεϊόδεντρο της Darjeeling χρειάζεται περίπου 6 έως 8 έτη για να ωριμάσει σε βαθμό που να επιτρέπει την οικονομικά αποδοτική συγκομιδή και είναι γνωστό ότι, με την εφαρμογή κατάλληλων γεωργικών πρακτικών, η οικονομικά αποδοτική διάρκεια ζωής του υπερβαίνει τα 100 έτη. Είναι ανθεκτικό σε δριμείς χειμώνες, σε μεγάλης διάρκειας περιόδους ξηρασίας και στο μεγάλο υψόμετρο που χαρακτηρίζουν το Darjeeling. Τα χλωρά φύλλα είναι μικρά, λαμπερά, με στιλπνό πράσινο χρώμα και συχνά καλύπτονται από λεπτό πέλος σε ασημί απόχρωση και έχουν επιμήκεις οφθαλμούς. Η παραγωγικότητα των τεϊόδεντρων στο Darjeeling είναι πολύ χαμηλότερη από αυτήν όλων των άλλων περιοχών τεϊοκαλλιέργειας, γεγονός που αυξάνει το κόστος συγκομιδής και παραγωγής. Η χαμηλή αυτή παραγωγικότητα οφείλεται στο μεγάλο υψόμετρο της γεωγραφικής περιοχής και τις μοναδικές κλιματικές συνθήκες. Το τεϊόδεντρο του Darjeeling καλλιεργήθηκε για πρώτη φορά στις αρχές του 19ου αιώνα. Με την πάροδο του χρόνου προσαρμόστηκε στο φυσικό του περιβάλλον και ανέπτυξε ιθαγενή χαρακτηριστικά, δηλαδή τον μοναδικό χαρακτήρα Darjeeling που εκτιμάται από τους γευσιγνώστες του τσαγιού αλλά και από τους καταναλωτές.
      Το τσάι Darjeeling όταν υποβάλλεται σε αφέψηση δίνει από χρώμα απαλό κίτρινο του λεμονιού έως πλούσιο καστανοκίτρινο του κεχριμπαριού. Το αφέψημα είναι γνωστό για τη μεγάλη διακύμανση που παρουσιάζει όσον αφορά τη λαμπρότητα, την ένταση και το σώμα. Το αφέψημα παρουσιάζει σύνθετο και ευχάριστο άρωμα, γεύση και επίγευση που οφείλονται στις ιδιαίτερες αρωματικές ουσίες, το χαρακτηριστικό μπουκέτο και τις ξεχωριστές νότες του. Σύμφωνα με τα οργανοληπτικά χαρακτηριστικά του, το αφέψημα τσαγιού Darjeeling συνήθως αναφέρεται ως μυελώδες, βελούδινο, στρογγυλό, ντελικάτο, ώριμο, γλυκό, ζωηρό, ξηρό και δριμύ.
      Τα χημικά συστατικά που περιέχονται στο τσάι Darjeeling σε πολύ μεγάλες συγκεντρώσεις είναι οξείδιο λιναλοόλης I, II, III και IV. Λιναλοόλη, γερανιόλη, σαλικυλικό μεθύλιο, βενζυλική αλκοόλη, 2-φαινυλαιθανόλη, διυδροακτινιδιολίδιο, εξανικό οξύ, cis-εξεν-3-ικό οξύ, trans-εξεν-2-ικό οξύ, trans-γερανικό οξύ, 3,7-διμεθυλοκτατριεν-1,5,7-όλη-3 (οι τιμές της ανέρχονται σε 0,36 % έως 1,24 %) και 2,6-δεμεθυλοκταδιεν-3,7-διόλη-2,6 (οι τιμές της ανέρχονται σε 3,36 % έως 9,99 %). Τα τελευταία δύο συστατικά περιέχονται σε πολύ υψηλή συγκέντρωση (που φθάνει έως 1,24 % και 9,99 %, αντιστοίχως).
      Το μοναδικό άρωμα του τσαγιού Darjeeling είναι άμεσο αποτέλεσμα του συνδυασμού των φυτικών γονιδίων που απαντώνται στην περιοχή Darjeeling, της χημικής σύστασης του εδάφους, που είναι πλούσιο σε ανόργανα στοιχεία, των υψηλών βροχοπτώσεων που σημειώνονται στους λόφους του Darjeeling (έως 160 ίντσες ετησίως), του υψομέτρου (μέγιστο 2 250 μέτρα και ελάχιστο 600 μέτρα) και της μοναδικής διακύμανσης της θερμοκρασίας (μεταξύ 5 και 30 °C). Οι γεωργικές και κλιματικές συνθήκες, στις οποίες συμπεριλαμβάνονται το φως, η θερμοκρασία, η υγρασία, οι βροχοπτώσεις κ.λπ., επιδρούν σημαντικά στην παραγωγή δευτερογενών μεταβολιτών που συνδέονται με την ποιότητα του τσαγιού Darjeeling. Έχει παρατηρηθεί ότι ορισμένες ποικιλίες τσαγιού που καλλιεργούνται σε άλλα τμήματα της χώρας, όπου οι γεωργικές και κλιματικές συνθήκες είναι διαφορετικές, δεν παράγουν το μοναδικό άρωμα του τσαγιού Darjeeling.
      Ο κλάδος του τσαγιού Darjeeling ακολουθεί μια καθορισμένη σειρά γεωργικών πρακτικών που έχουν αναπτυχθεί και χρησιμοποιούνται επί περισσότερα από 150 έτη και με τις οποίες υποστηρίζεται η ανάπτυξη των βλαστών, ενώ διατηρούνται τα θαμνόδεντρα σε κατάλληλο ύψος ώστε να διευκολύνεται η χειρωνακτική αποκοπή των φύλλων. Για την παραγωγή ενός χιλιόγραμμου επεξεργασμένου τσαγιού χρησιμοποιούνται 20 000 βλαστοί που έχουν συλλεχθεί ένας-ένας χειρωνακτικά. Από το στοιχείο αυτό γίνεται αντιληπτό πόσος ανθρώπινος μόχθος απαιτείται για την παραγωγή του προϊόντος αυτού.
      Για την επεξεργασία του τσαγιού Darjeeling εφαρμόζονται μόνον οι παραδοσιακές ορθόδοξοι μέθοδοι, με τις οποίες σε κάθε στάδιο της παραγωγής συνδυάζονται η ανθρώπινη προσπάθεια με τις παραδοσιακές γνώσεις και δεξιότητες. Αυτή η σειρά μεθόδων αναφέρεται ως παραγωγή τύπου Darjeeling.
      Υπάρχουν τρεις διαφορετικές ποιότητες τσαγιού Darjeeling αναλόγως του μεγέθους των φύλλων, που παραδοσιακά ονομάζονται Whole Leaf, Brokens και Fannings.
      3.3.   Πρώτες ύλες

      Άνευ αντικειμένου.
      3.4.   Ζωοτροφές (μόνο για προϊόντα ζωικής προέλευσης)

      Άνευ αντικειμένου.
      3.5.   Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής

      Η αποκοπή των φύλλων τσαγιού Darjeeling αρχίζει στα τέλη Φεβρουαρίου/αρχές Μαρτίου και τελειώνει στα μέσα Νοεμβρίου, αναλόγως των κλιματικών συνθηκών και της θερμοκρασίας περιβάλλοντος· οι ψυχροί χειμερινοί μήνες από Δεκέμβριο έως Φεβρουάριο αποτελούν περίοδο φυτικής νάρκης. Ένα τεϊόδεντρο Darjeeling αποδίδει μόνο 50 έως 100 γραμμάρια επεξεργασμένου τσαγιού ετησίως. Η αποκοπή των φύλλων τσαγιού Darjeeling αποτελεί μια ειδική τεχνική και δεξιότητα, παραδοσιακή γνώση που μεταβιβάζεται από γενιά σε γενιά. Τα φύλλα συλλέγονται κυρίως από πολύ ειδικευμένες γυναίκες εργαζόμενες, επειδή τα χλωρά φύλλα απαιτούν απαλό και προσεκτικό χειρισμό για να διατηρηθεί η ποιότητά τους.
      Μετά τη συγκομιδή, τα φύλλα του τσαγιού Darjeeling υποβάλλονται σε επεξεργασία τύπου Darjeeling με την παραδοσιακή ορθόδοξη μέθοδο, σε εργοστάσια που βρίσκονται στις τεϊοφυτείες, εντός της οριοθετημένης περιοχής παραγωγής του τσαγιού Darjeeling. Οι παραδοσιακές γνώσεις και δεξιότητες έχουν μεταβιβαστεί από γενιά σε γενιά και απαιτούνται σε κάθε στάδιο της παραγωγής. Λόγω της εγγενούς ευαισθησίας των χλωρών φύλλων, μετά την προσεκτική αποκοπή απαιτείται λεπτός χειρισμός τους. Παρόλο που για κάθε διαφορετική ποικιλία φύλλων απαιτούνται πολύπλοκες προσαρμογές του τρόπου επεξεργασίας, τα ακολουθούμενα στάδια δεν μεταβάλλονται.
      Η επεξεργασία του τσαγιού Darjeeling εκτελείται στα εργοστάσια που βρίσκονται μόνο εντός των κοινοποιημένων τεϊοφυτειών. Η ξήρανση, διαλογή, ταξινόμηση και χονδρική συσκευασία του τσαγιού Darjeeling εκτελείται αποκλειστικά στα εργοστάσια που βρίσκονται εντός της περιοχής των κοινοποιημένων τεϊοφυτειών. Πρέπει να σημειωθεί ότι κανένα στάδιο της επεξεργασίας δεν εκτελείται εκτός των τεϊοφυτειών.
      Επομένως, όλα τα στάδια της παραγωγής τσαγιού (συγκομιδή, ξήρανση και επεξεργασία) εκτελούνται στις οριοθετημένες περιοχές.
      Όταν τα φύλλα φθάσουν στο εργοστάσιο υποβάλλονται σε μαρασμό. Σκοπός του σταδίου αυτού είναι να εξατμιστεί η υγρασία των χλωρών φύλλων με αργό ρυθμό, για χρονικό διάστημα που διαρκεί 14 έως 16 ώρες. Τα φύλλα συρρικνώνονται και μαλακώνουν ώστε να μπορούν να υποβληθούν σε μηχανική συστροφή και κυλίνδρωση. Αρχίζουν επίσης να αναπτύσσονται τα χαρακτηριστικά του αφεψήματος ως αποτέλεσμα φυσικοχημικών μεταβολών της δομής του φύλλου.
      Τα χλωρά φύλλα ομαδοποιούνται και απλώνονται ομοιόμορφα πάνω σε συρμάτινα πλέγματα στερεωμένα σε ειδικά σχεδιασμένα τελάρα που μοιάζουν με μακρόστενα ξύλινα κιβώτια. Κάθε τελάρο αποτελεί έναν αεροθάλαμο ο οποίος επιτρέπει στον φρέσκο ξηρό αέρα να περνάει με ρυθμιζόμενο τρόπο μέσα από τα χλωρά φύλλα έως ότου «μαραθούν» στον επιθυμητό βαθμό. Το 75 % περίπου του νερού που περιέχεται στα χλωρά φύλλα εξατμίζεται σε αυτό το στάδιο.
      Τα μαραμένα φύλλα αφαιρούνται κατόπιν από το τελάρο και οδηγούνται για συστροφή στις μηχανές κυλίνδρωσης οι οποίες, υποβάλλοντάς τα σε μια κίνηση κύλισης υπό πίεση, τα συστρέφουν, θραύουν τα κύτταρα και ελευθερώνουν τους φυσικούς χυμούς, προάγοντας την οξείδωση και επιταχύνοντας τον χρωματισμό. Η πίεση και η ακολουθία κύλισης παρακολουθούνται πολύ σχολαστικά για να εξασφαλιστεί ότι εφαρμόζεται η βέλτιστη τεχνική, χωρίς αρνητικές επιπτώσεις λόγω υπερθέρμανσης.
      Στη συνέχεια, τα φύλλα απλώνονται σε λεπτή στρώση σε έναν δροσερό, καλά αεριζόμενο θάλαμο ώστε να υποστούν αργή οξείδωση (ζύμωση). Το στάδιο αυτό, στο οποίο οι φλαβονόλες συνδέονται με το οξυγόνο του αέρα, διαρκεί από δύο έως τέσσερις ώρες, αναλόγως της θερμοκρασίας περιβάλλοντος και της σχετικής υγρασίας. Ένας πεπειραμένος τεχνίτης της παραγωγής τσαγιού κρίνει σε τακτικά διαστήματα τον βαθμό ανάπτυξης των ποιοτικών χαρακτηριστικών βάσει του αρώματος που αναδίδουν σταδιακά τα φύλλα. Η οργανοληπτική αυτή εξέταση είναι καθοριστικής σημασίας για την ποιότητα του αφεψήματος. Για τον επισκέπτη, το πλούσιο άρωμα λουλουδιών που αναδίδει ένας θάλαμος κυλίνδρωσης και ζύμωσης (οξείδωσης) τσαγιού Darjeeling είναι μεθυστικό και παραμένει αξέχαστο.
      Όταν έχει επιτευχθεί η βέλτιστη ζύμωση (οξείδωση), τα οξειδωμένα φύλλα μεταφέρονται για φρύξη (ή ξήρανση) ώστε να διακοπεί η περαιτέρω ζύμωση (οξείδωση) με αδρανοποίηση των ενζύμων και αφαίρεση σχεδόν όλης της εναπομένουσας στα φύλλα υγρασίας. Ο ξηραντήρας τεϊόφυλλων είναι ένας θάλαμος στον οποίο τα φύλλα που έχουν υποστεί ζύμωση (οξείδωση) εκτίθενται, επί 20 έως 30 λεπτά, σε θερμό ξηρό αέρα, του οποίου η θερμοκρασία ρυθμίζεται και είναι διαφορετική στα επιμέρους τμήματα του θαλάμου. Η σωστή φρύξη μειώνει την περιεκτικότητα σε υγρασία του τελικού προϊόντος σε λιγότερο του 2 %, με αποτέλεσμα την παραγωγή εύθρυπτων ξηρών φύλλων τα οποία κατόπιν ταξινομούνται σε ποιότητες αναλόγως του μεγέθους με κοσκίνιση σε δονούμενα κόσκινα. Το προϊόν κάθε ποιότητας συσκευάζεται χωριστά σε παρτίδες, σε συσκευασίες επενδεδυμένες με φύλλο αλουμινίου ώστε να διατηρεί τη φρεσκάδα και την ποιότητά του επί μεγάλο χρονικό διάστημα.
      Όταν έχει ολοκληρωθεί η τελική ταξινόμηση, αποδίδονται οι ακόλουθες τρεις ονομασίες αναλόγως του μεγέθους του προϊόντος:

                  α)

                  Whole Leaf (ακέραια φύλλα) — FTGOP — Fine Tippy Golden Flowery Orange Pekoe.

                  β)

                  Brokens (θραυσμένα φύλλα) — TGBOP — Tippy Golden Broken Orange Pekoe.

                  γ)

                  Fannings (τριμμένα φύλλα) — GOF — Golden Orange Fannings.

            Η μεγαλύτερη διαφορά μεταξύ των τριών αυτών κατηγοριών είναι το μέγεθος.
      Ο όρος Orange Pekoe χρησιμοποιείται κυρίως για να δηλώσει μια ποιότητα που απαντάται στο ομώνυμο σύστημα ποιοτικής ταξινόμησης που χρησιμοποιείται κατά τη διαλογή του μαύρου τσαγιού. Το σύστημα βασίζεται μόνο στο μέγεθος των επεξεργασμένων και ξηραμένων φύλλων μαύρου τσαγιού.
      Οι ανωτέρω ποιοτικές ταξινομήσεις αφορούν μόνο το μέγεθος του φύλλου μετά την επεξεργασία και όχι διαφοροποιήσεις ποιότητας. Όλες οι ποιοτικές κατηγορίες έχουν παραχθεί από τα ίδια χλωρά φύλλα. Οι ονομασίες χρησιμοποιούνται για την ποιοτική διαφοροποίηση του επεξεργασμένου τσαγιού αναλόγως του μεγέθους των τεϊόφυλλων μετά την επεξεργασία.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      Δεν υπάρχουν ειδικές απαιτήσεις συσκευασίας για το τσάι Darjeeling. Το τσάι Darjeeling φθάνει στον τελικό καταναλωτή στην ΕΕ χύμα ή σε καταναλωτική συσκευασία. Το 95 % όλης της συσκευασίας έως την εισαγωγή στα κουτιά που αγοράζονται από τους καταναλωτές εκτελείται εντός της ΕΕ (το υπόλοιπο ποσοστό συσκευάζεται στην Ινδία).
      3.7.   Ειδικοί κανόνες για την επισήμανση

      Σε κάθε συσκευασία πρέπει να αναγράφεται ο αριθμός αδείας του παραγωγού/συσκευαστή βάσει του συστήματος προστασίας του πιστοποιημένου εμπορικού σήματος Darjeeling του 1999 (Darjeeling Protection Certified Trade Mark Scheme 1999), το οποίο διοικείται από τον φορέα Tea Board of India (οργανισμός που έχει συσταθεί βάσει του ινδικού νόμου Tea Act του 1953, με τον οποίο ανατίθεται σε αυτόν η διαχείριση της παραγωγής τσαγιού). Πρέπει επίσης να αναγράφεται ο καταχωρισμένος λογότυπος Darjeeling (απεικόνιση σε κυκλικό σχήμα μιας σχηματοποιημένης μορφής Ινδής η οποία κρατάει τεϊόφυλλα). Η λέξη «Darjeeling» καλύπτει το αριστερό τμήμα του κυκλικού σχήματος. Η γυναικεία μορφή φοράει στο αυτί ένα σχηματοποιημένο κυκλικό σκουλαρίκι και έχει στη μύτη μια διακοσμητική κουκίδα. Όλα αυτά τα στοιχεία συνιστούν τον λογότυπο του τσαγιού Darjeeling.

      Ο ειδικός λογότυπος του Darjeeling, ο οποίος δημιουργήθηκε το 1983 και καταχωρίστηκε ως συλλογικό εμπορικό σήμα στην Ινδία, αποτελεί απαίτηση επισήμανσης για το τσάι που έχει πιστοποιηθεί από τον φορέα προστασίας ως σύμφωνο με τα πρότυπα και τα χαρακτηριστικά του τσαγιού Darjeeling. Από τη θεσμοθέτησή του και κατόπιν, ο λογότυπος του Darjeeling εμφανίζεται πάντοτε στα κιβώτια και τα κουτιά συσκευασίας υπό τον έλεγχο του φορέα προστασίας.
      Ο φορέας προστασίας έχει καταχωρίσει τον λογότυπο του τσαγιού Darjeeling ως Σήμα Πιστοποίησης βάσει του ινδικού νόμου περί σημάτων εμπορίας και διάθεσης του 1958.
      Ο φορέας προστασίας έχει επίσης καταχωρίσει τον λογότυπο του Darjeeling βάσει του νέου νόμου του 1999 σχετικά με την καταχώριση και την προστασία των γεωγραφικών ενδείξεων των προϊόντων.
      Δεν είναι υποχρεωτικό να αναγράφεται στην ετικέτα η ονομασία της ποιοτικής κατηγορίας.
      4.   Οριοθέτηση της γεωγραφικής περιοχής

      Τα τεϊόδεντρα Darjeeling καλλιεργούνται στο διοικητικό διαμέρισμα του Darjeeling, το οποίο βρίσκεται στην πολιτεία της Δυτικής Βεγγάλης, στην Ινδία. Οι ακόλουθες υποδιαιρέσεις του διοικητικού διαμερίσματος του Darjeeling στην πολιτεία της Δυτικής Βεγγάλης (Ινδία) διαθέτουν στα εδάφη τους τεϊοφυτείες: υποδιαίρεση Sadar, μόνο το λοφώδες τμήμα της υποδιαίρεσης Kalimpong συμπεριλαμβανομένων των τεϊοφυτειών Samabeong, Ambiok, Mission Hill Τea Estate, Upper Fagu και Kumai Tea Estates· υποδιαίρεση Kurseong εξαιρουμένων των περιοχών 20, 21, 23, 24, 29, 31 και 33 του καταλόγου δικαιοδοσίας συμπεριλαμβανόμενης της υποδιαίρεσης Subtiguri της τεϊοφυτείας New Chumta, τεϊοφυτείες Simulbari και Marionbari του αστυνομικού σταθμού Kurseong στην υποδιαίρεση Kurseong. Οι τεϊοφυτείες βρίσκονται σε υψόμετρο μεταξύ 600 και 2 250 μέτρων σε κλιτύες με μεγάλη κλίση που προσφέρουν ιδανική φυσική στράγγιση των άφθονων όμβριων υδάτων που οφείλονται στις έντονες βροχοπτώσεις οι οποίες σημειώνονται σε αυτό το διοικητικό διαμέρισμα.
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Οι τεϊοφυτείες βρίσκονται σε υψόμετρο μεταξύ 600 και 2 250 μέτρων σε κλιτύες με μεγάλη κλίση που προσφέρουν ιδανική φυσική στράγγιση των άφθονων όμβριων υδάτων που οφείλονται στις έντονες βροχοπτώσεις οι οποίες σημειώνονται σε αυτό το διοικητικό διαμέρισμα. Είναι σημαντικό να τονιστεί η σημασία του υψομέτρου, καθώς έχει ειδικό ρόλο για την ποιότητα του τσαγιού Darjeeling, όπως άλλωστε η εναλλαγή ηλιοφάνειας και νεφώσεων, παράγοντες που συνδυαζόμενοι δημιουργούν τον μοναδικό χαρακτήρα του τσαγιού Darjeeling.
      Το έδαφος είναι πλούσιο και το λοφώδες ανάγλυφο παρέχει φυσική στράγγιση των άφθονων όμβριων υδάτων που οφείλονται στις έντονες βροχοπτώσεις που σημειώνονται σε αυτό το διοικητικό διαμέρισμα.
      Λόγω των μονίμως χαμηλών θερμοκρασιών ο μεταβολικός ρυθμός (φωτοσύνθεση) του τεϊόδεντρου Darjeeling είναι πολύ βραδύτερος από αυτόν άλλων τεϊόδεντρων, γεγονός που επιβραδύνει την ανάπτυξη των χλωρών φύλλων και αυξάνει τη συγκέντρωση των φυσιολογικών χημικών χαρακτηριστικών.
      Η περιοχή τεϊοκαλλιέργειας Darjeeling βρίσκεται στις επτά κοιλάδες των λόφων του Darjeeling απέναντι στα Ιμαλάια και την κορυφή Kanchenjunga που είναι η 3η υψηλότερη κορυφή του κόσμου. Ο ψυχρός αέρας που πνέει από τα Ιμαλάια μέσω των επτά κοιλάδων σε διάφορες θερμοκρασίες κατά τη διάρκεια του έτους αποτελεί έναν από τους παράγοντες που δημιουργούν το μοναδικό άρωμα του Darjeeling. Επιπλέον, στους λόφους του Darjeeling επικρατεί τη νύχτα αχλύς η οποία συμπυκνώνει τα μόρια νερού του περιβάλλοντος και αποτίθεται ελαφρά στα τεϊόφυλλα υγραίνοντάς τα κατά τη διάρκεια της νύχτας. Στο λοφώδες τμήμα του Darjeeling οι βροχοπτώσεις είναι πολύ έντονες (έως 160 ίντσες και ποτέ λιγότερο από 80 ίντσες ετησίως). Η ηλιοφάνεια στους λόφους του Darjeeling διαρκεί μόνον 4 έως 5 ώρες ημερησίως, επί μόνον 180 ημέρες περίπου ετησίως. Αυτά τα φυσικά φαινόμενα συμβάλλουν σημαντικά στην ανάπτυξη του εξαιρετικού αρώματος και των ιδιαίτερων χαρακτηριστικών του τσαγιού Darjeeling.
      5.2.   Ιδιοτυπία του προϊόντος

      Το τσάι Darjeeling είναι ιδιαίτερα φημισμένο λόγω του αρώματός του το οποίο είναι τόσο μοναδικό ώστε να μην μπορεί να αναπαραχθεί σε κανένα άλλο σημείο του κόσμου. Καλλιεργούμενα στην ορεινή περιοχή Darjeeling, επί περισσότερα από 150 έτη, τα τεϊόδεντρα αυτά αναπτύσσονται χάρη στην εναλλαγή βροχοπτώσεων και ηλιοφάνειας καθώς και στην υγρασία που περιέχεται στην αχλύ. Κατά τη συγκομιδή, οι εργάτες αποκόπτουν μόνο τα δύο καλύτερα φύλλα και τον οφθαλμό ώστε να διατηρηθεί το ιδιαίτερο άρωμα. Δεδομένου ότι το τσάι Darjeeling είναι προικισμένο με τα φυσικά αυτά στοιχεία, το γεγονός και μόνο ότι η ετήσια παραγωγή του στο διοικητικό διαμέρισμα Darjeeling ανέρχεται μόνο σε 9 έως 10 χιλιάδες τόνους περίπου το έχει καταστήσει εκλεκτό και επιθυμητό προϊόν. Είναι ένα προϊόν πολυτελείας που καλύπτει ένα ιδιαίτερο τμήμα της αγοράς. Για να διατηρηθεί η υψηλή του ποιότητα, οι παραγόμενες ποσότητες είναι ιδιαίτερα περιορισμένες. Οι παραγωγοί του τσαγιού Darjeeling καταβάλλουν κάθε δυνατή προσπάθεια για να συμμορφωθούν με τα αυστηρότερα πρότυπα, παρά το υψηλό κόστος. Η τεχνογνωσία που απαιτείται κατά την αποκοπή των φύλλων, η οποία μεταβιβάζεται από γενιά σε γενιά στον τοπικό πληθυσμό, έχει καλλιτεχνική αξία. Το ανθρώπινο στοιχείο είναι παρόν σε κάθε στάδιο της παραγωγής του τσαγιού (όπως εξηγείται στα όσα προαναφέρθηκαν).
      Για την επεξεργασία του τσαγιού Darjeeling εφαρμόζονται μόνον οι παραδοσιακές ορθόδοξοι μέθοδοι, με τις οποίες σε κάθε στάδιο της παραγωγής συνδυάζονται η ανθρώπινη προσπάθεια με τις παραδοσιακές γνώσεις και δεξιότητες.
      5.3.   Αιτιώδης σχέση μεταξύ της γεωγραφικής περιοχής και μιας συγκεκριμένης ποιότητας, της φήμης ή άλλου χαρακτηριστικού του προϊόντος

      Γεωγραφικοί και γεωργο-κλιματικοί παράγοντες: Χάρη στον μοναδικό και σύνθετο συνδυασμό των γεωργικών και κλιματικών συνθηκών που επικρατούν στην περιοχή και αφορούν το σύνολο των 87 τεϊοφυτειών στο διοικητικό διαμέρισμα Darjeeling καθώς και στους κανονισμούς που διέπουν την παραγωγή και έχουν θεσπιστεί από τον φορέα προστασίας, το τσάι που παράγεται στην περιοχή εμφανίζει ιδιαίτερα και φυσικά οργανοληπτικά χαρακτηριστικά όσον αφορά τη γεύση, το άρωμα και την υφή του, για τα οποία αναγνωρίζεται και προτιμάται από τους γευσιγνώστες καταναλωτές σε όλον τον κόσμο και έχει μετατραπεί σε προϊόν πολυτελείας με δική του ξεχωριστή αγορά.
      Τοπογραφικοί παράγοντες: Οι τεϊοφυτείες βρίσκονται σε υψόμετρο μεταξύ 600 και 2 250 μέτρων σε κλιτύες με μεγάλη κλίση που προσφέρουν ιδανική φυσική στράγγιση των άφθονων όμβριων υδάτων που οφείλονται στις έντονες βροχοπτώσεις οι οποίες σημειώνονται σε αυτό το διοικητικό διαμέρισμα. Το μοναδικό άρωμα του τσαγιού Darjeeling είναι αποτέλεσμα του συνδυασμού των φυτικών γονιδίων, της χημικής σύστασης του εδάφους, του υψομέτρου, της θερμοκρασίας και των βροχοπτώσεων, που αποτελούν ιδιαίτερο μοναδικό χαρακτηριστικό των λόφων του Darjeeling. Ο κλάδος του τσαγιού Darjeeling ακολουθεί μια καθορισμένη σειρά γεωργικών πρακτικών που έχουν αναπτυχθεί και χρησιμοποιούνται επί περισσότερα από 150 έτη και με τις οποίες υποστηρίζεται η ανάπτυξη των βλαστών, ενώ διατηρούνται τα θαμνόδεντρα σε κατάλληλο ύψος ώστε να διευκολύνεται η χειρωνακτική αποκοπή των φύλλων.
      Συγκομιδή: Ένα θαμνόδεντρο Darjeeling αποδίδει το μέγιστο 100 γραμμάρια επεξεργασμένου τσαγιού ετησίως (στο διοικητικό διαμέρισμα Darjeeling ετησίως παράγονται από 9 έως 10 χιλιάδες τόνοι τσαγιού Darjeeling). Για την παραγωγή ενός χιλιόγραμμου επεξεργασμένου τσαγιού χρησιμοποιούνται 20 000 βλαστοί που έχουν συλλεχθεί ένας-ένας χειρωνακτικά. Από το στοιχείο αυτό γίνεται αντιληπτό πόσος ανθρώπινος μόχθος απαιτείται για την παραγωγή του προϊόντος αυτού.
      Άλλοι παράγοντες: η ονομασία «Darjeeling» φέρνει στη μνήμη ένα μοναδικό και φημισμένο προϊόν αλλά και ιστορικά, παραδοσιακά, πολιτιστικά και κοινωνικά στοιχεία. Πράγματι, το τσάι που παράγεται στην περιοχή Darjeeling και διαθέτει τα προαναφερόμενα ιδιαίτερα χαρακτηριστικά είναι πολύ γνωστό σήμερα αλλά και από πολύ παλιά στην αγορά και στους καταναλωτές της Ινδίας και του εξωτερικού ως τσάι Darjeeling και με το όνομα αυτό έχει αποκτήσει σημαντική εθνική και διεθνή αναγνώριση. Κάθε εμπορευόμενος ή καταναλωτής, στην Ινδία ή στο εξωτερικό, που παραγγέλνει Darjeeling Tea ή το βλέπει να διαφημίζεται ή να πωλείται ως Darjeeling έχει την προσδοκία το τσάι το οποίο παρήγγειλε ή είδε σε διαφήμιση ή του προσφέρθηκε προς πώληση να είναι το τσάι που καλλιεργείται και παράγεται στην προαναφερόμενη περιοχή του διοικητικού διαμερίσματος Darjeeling και να διαθέτει τα προαναφερόμενα ιδιαίτερα χαρακτηριστικά. Το όνομα «Darjeeling», όταν χρησιμοποιείται για το τσάι που παράγεται στο διοικητικό διαμέρισμα Darjeeling της πολιτείας της Δυτικής Βεγγάλης, έχει αποκτήσει μοναδικό χαρακτήρα και ιδιαίτερη φήμη στην αντίληψη του κοινού. Επομένως, το δικαίωμα να συνδέεται η ονομασία αυτή με το τσάι που προαναφέρεται αποτελεί τμήμα της ιδιαίτερης φήμης του τσαγιού αυτού, αναπόσπαστο τμήμα του διοικητικού διαμερίσματος Darjeeling. Επίσης, η τιμή του τσαγιού Darjeeling είναι υψηλότερη από αυτήν άλλων τσαγιών, στην Ινδία αλλά και παγκοσμίως. Με άλλα λόγια, η ονομασία «Darjeeling» όταν χρησιμοποιείται σε συνδυασμό με το τσάι, πληροί τις προϋποθέσεις μιας γεωγραφικής ένδειξης στην Ινδία.

         Παραπομπή στη δημοσίευση των προδιαγραφών

      http://ec.europa.eu/agriculture/quality/door/publishedName.html?denominationId=1900